[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000004", "text": "Jaapanis on lubatud kuumutatavat sigaretti mu\u0308u\u0308a ka puuviljamaitselisena. Eesti aga ei taha meeldivaid lisamaitseid ja lo\u0303hnu lubada. Autor/allikas: REUTERS/SCANPIX"}, {"text_idx": "#000005", "text": "Va\u0308ike, kuid ha\u0308a\u0308lekas seltskond tegeleb Eestis nis\u030cikaubale nagu kuumutatud tubakatooted vo\u0303imalikult laiade o\u0303iguste va\u0308ljara\u0308a\u0308kimisega. ERR kaardistab, kes on vo\u0303itluses kes ja mille u\u0308le lahing ka\u0308ib."}, {"text_idx": "#000006", "text": "Kogu Euroopa on viimased 20 aastat to\u0303mmanud tubakatoodete silmust ja\u0308rjest koomale. Esmalt ja\u0308id sinisest suitsust puhtaks baarid ja kontorid, rajati spetsiaalseid suitsuruume, keelud tulid ka bussipeatustesse ja u\u0308hiskondlike hoonete sissepa\u0308a\u0308sude ette. Suitsupakkidele pandi hirmutavad pildid ja loosungid nikotiini kohutavast mo\u0303just tervisele. To\u0303steti aktsiise, korduvalt. Lo\u0303puks kadusid sigaretid sootuks vaateva\u0308ljast, nu\u0308u\u0308dseks on sellest saanud otseselt letialune kaup. Ko\u0303ik need meetmed on viinud selleni, et sigaretid on muutunud kalliks, ka\u0308ttesaamatuks. Lisaks on suitsetamiselt vo\u0303etud laheda elustiili oreool."}, {"text_idx": "#000007", "text": "Mo\u0303istagi on see ko\u0303ik mo\u0303jutanud ka tarbijate hulka. Ja\u0308rjest enam inimesi loobub suitsetamisest, sest sellest on saanud tu\u0308likas ja kallis so\u0303ltuvus."}, {"text_idx": "#000008", "text": "Ent tubakatootjad tahavad mo\u0303istagi edasi elada ja kasumit teenida. No\u0303nda mo\u0303tlevad nad va\u0308lja ja\u0308rjest uusi tooteid ja nippe, millega ka\u0308estlibisevat turgu vo\u0303ita. Seejuures tegutsevad nad kaasaegsete idufirmade geriljameetoditega: turgu pu\u0308u\u0308takse kiiresti ja ko\u0303ikeho\u0303lmavalt haarata nis\u030cs\u030cides, mis on seadustega reguleerimata ja\u0308etud ehk hallala a\u0308ra kasutades. Ta\u0308pselt nii, nagu Uber ja Taxify (nu\u0308u\u0308d Bolt - toim) tulid \"so\u0303idujagamisteenusega\", mis ei mahtunud taksoveokorralduse alla ja nii, nagu nu\u0308u\u0308d vallutavad Bolt ja CityBee Euroopa ta\u0308navaid elektrito\u0303ukeratastega, millele veel oma kategooriat pole, tulid esmalt turule e-sigaretid, millele seni kahtinud regulatsioonihammas ei hakanud, on nu\u0308u\u0308d turgu otsimas ka kuumutatavad tubakatooted."}, {"text_idx": "#000009", "text": "Seadus so\u0308rgib alati muutuste sabas, seega seni, kuni pole keelde ja piiranguid, on vo\u0303imalik omale ruttu turgu sisse su\u0308u\u0308a ja seeja\u0308rel juba omale sobivaid tingimusi seadustesse sisse lobistada."}, {"text_idx": "#000010", "text": "Selle loogika ja\u0308rgi toimib praegu ka tubakatootja Philip Morris, kes kuumutatud tubakatoodetega Euroopas vo\u0303imalikult palju turgu loodab saavutada. See kolm aastat tagasi valminud lahendus ajab ametnikel juhtme kokku, sest raske on o\u0308elda, mis see siis on."}, {"text_idx": "#000011", "text": "Nii pu\u0308u\u0308ab iga riik nu\u0308u\u0308d va\u0308lja mo\u0303elda, mis see on ja millistel tingimustel seda mu\u0308u\u0308a ja turundada tohib: kas tubakas tohib olla maitsestatud vo\u0303i ei, kellele ja kus seda mu\u0308u\u0308a tohib, kus seda to\u0303mmata tohib. Selleni va\u0308lja, kas iga riik tohib kuumutatud tubakatoodetele oma regulatsiooni teha vo\u0303i peaks ko\u0303ik tsentraalselt la\u0308bi Euroopa Komisjoni ka\u0308ima. Ka Eestil on siin vaidlus pooleli."}, {"text_idx": "#000012", "text": "Ku\u0308mmekond aastat tagasi, kui e-sigaret reguleerimata turule tuli, po\u0303hjustas see ametnikele paraja ehmatuse, sest seaduses ette na\u0308gemata piirangute to\u0303ttu vo\u0303isid neid osta ka alaealised, ja seda nad tegidki. Tootjad ise polnud tootele vanusepiirangut ma\u0308a\u0308ranud. Siis su\u0308ndis regulatsioon ku\u0308llaltki kiirelt ta\u0308nu koolidele, kes tunnis e-sigaretti to\u0303mbavate alaealiste to\u0303ttu la\u0308rmi to\u0303stsid ning sellega seaduseprotsessi kiirendada aitasid. Selle tulemusel keelustati e-sigarettide reklaamimine ning maitse- ja lo\u0303hnaainete lisamine, samuti reguleeriti, kus seda teha tohib."}, {"text_idx": "#000013", "text": "Kuid lahing kuumutatud tubakatoodetega ei la\u0308he sugugi sujuvamalt ega kiiremini, sest nu\u0308u\u0308dseks on sellele aktiivse lobistamise tulemusel pa\u0308ris palju avalikke eestko\u0303nelejaid tekkinud."}, {"text_idx": "#000014", "text": "Nu\u0308u\u0308dseks on nende tootja Philip Morris jo\u0303udnud nii kaugele, et on teatanud plaanist sigarettide tootmisega lo\u0303pparve teha, juhul kui uus toode turul ha\u0308sti vastu vo\u0303etakse. Kuumutatud tubakatoodete arendusse on ettevo\u0303te investeerinud 2,8 miljardit eurot, arusaadav, et nu\u0308u\u0308d loodetakse tulemusi na\u0308ha. Seadeldis, mille sisse spetsiaalne, tavapa\u0308rastest lu\u0308hem sigaret pistetakse, maksab saja euro ringis ja see vajab laadimist samamoodi nagu telefon vo\u0303i ko\u0303lar."}, {"text_idx": "#000015", "text": "Kuumutatud sigaret ehk Iqos on kombinatsioon ko\u0303rgtehnoloogilisest seadeldisest ja spetsiaalsest sigaretist. Po\u0303letamise asemel kuumutab seadeldis tavapa\u0308rasest lu\u0308hemat sigaretti lihtsalt madalamal temperatuuril. Seega tubakas sees ei po\u0303le, vaid pigem haudub ja eritab aerosooli. Nikotiini satub kuumutatud toote to\u0303mbamisest kopsu sama palju kui sigaretiga, ent va\u0308idetavalt satub toksiine organismi 90 protsenti va\u0308hem."}, {"text_idx": "#000016", "text": "Seega tegemist on ja\u0308tkuvalt tervist rikkuva tootega, kuid tootja so\u0303nul rikub see tervist tavasigarettidest va\u0308hem. Tervishoiuametnikud aga ro\u0303hutavad, et Iqose puhul on tegu siiski tubakatootega, misto\u0303ttu peaks ka see vastama sama karmidele no\u0303uetele kui tavasigaretid."}, {"text_idx": "#000017", "text": "Eestis kehtiv tubakaseadus suitsuvabu tooteid turule ei luba, registreerida saab vaid uusi suitsetatavaid tooteid, kui turuletuleku plaanist terviseametit va\u0308hemalt kuus kuud ette teavitada. Niisiis, kuna kuumutatavad tubakatooted on ametliku klassifikatsiooni ja\u0308rgi suitsuvabad, on need seaduse ja\u0308rgi Eestis keelatud, kuid Philip Morris ei taha neid suitsetatava tootena registreerida, sest sellega kaasneks kohustus panna tootele peale ka eemalepeletavad hoiatused terviseriskide kohta. Pealegi na\u0308eb tubakaseadus ette, et tooteid tuleb mu\u0308u\u0308a suuremas koguses kui u\u0308hekaupa, na\u0308iteks sigarette vo\u0303ib mu\u0308u\u0308a va\u0308hemalt 20 kaupa ehk u\u0308ksnes pakis. Selle no\u0303udega sooviti tagada see, et alles suitsetamise vastu huvi u\u0308les na\u0308itavad noored ei saaks sigarette u\u0308kshaaval ostes endale tervist kahjustavat harjumust ku\u0308lge harjutada."}, {"text_idx": "#000018", "text": "Kuna need piirangud Philip Morrisele ei sobinud, soovis ettevo\u0303te oma uuele tootele seaduses ta\u0308iesti eraldi kategooriat. Sotsiaaministeerium no\u0303ustus sellega tingimusel, et ko\u0303ik piirangud ja\u0308a\u0308vad samaks, mis suitsetatavatele toodetele, st maitse- ja lo\u0303hnaaineid lisada ei tohi, u\u0308hekaupa mu\u0308u\u0308a ei tohi, avalikult mu\u0308u\u0308giletile va\u0308lja panna ei tohi, suitsu ette tohib panna vaid kindlalt piiritletud kohtades jne. Tubakatootjale see mo\u0303istagi ei meeldi, misto\u0303ttu algas agar vastutegevus, milleks vo\u0303eti appi kohalikud eestko\u0303nelejad, lobistid, poliitikud. Kohati on ru\u0308nnakud regulatsioone soovivate ametnike vastu suisa isiklikud mo\u0303o\u0303tmed vo\u0303tnud."}, {"text_idx": "#000019", "text": "Selle aasta hakul la\u0308ks kaklus pealtna\u0308ha nis\u030citoote u\u0308le riigikogus nii u\u0308leka\u0308te, et toonane tervise- ja to\u0308o\u0308minister Riina Sikkut to\u0303mbas tubakaseaduse eelno\u0303u teisel lugemisel sellele pidurit. Nimelt esitasid riigikogu liikmed tubakadirektiivi arutelu ajal muudatusettepanekuid, mis tegelikult puudutasid e-sigarette ja kuumutatud tubakatooteid."}, {"text_idx": "#000020", "text": "Kuna aeg surus tubakadirektiiviga takka - see tuli ta\u0308htaegselt vastu vo\u0303tta -, tegi sotsiaalkomisjon ettepaneku tubakadirektiiv tubakaseaduse eelno\u0303ust lahutada, et viimast saaks kiirustamata ja eksperte kaasates sisuliselt arutada. Sellega vo\u0303itis ta tubakaseadusele aega juurde, arutelu ja\u0308tkub sel su\u0308gisel."}, {"text_idx": "#000021", "text": "Esiotsa no\u0303ustus minister Sikkut kuumutatavatele sigarettidele eraldi kategooria lubamist, ent kui sellele taheti suuremaid o\u0303igusi kui tavasigarettidele, katkestas minister arutelu, sest pikaajalisi tervisemo\u0303ju uuringuid tootele veel pole. Tema hinnangul vajas see po\u0303hjalikumat arutelu ning kiirustamine polnuks seaduseloomele kasuks tulnud."}, {"text_idx": "#000022", "text": "Sestpeale lahvatanud lahing, mida poliitikud ja lobistajad peavad, ka\u0308ib ametnike vastu."}, {"text_idx": "#000023", "text": "Ko\u0303ik algaski sellest, et sotsiaalministeerium ei koosko\u0303lastanud kuumutatavatele tubakatoodetele meeldivate maitse- ja lo\u0303hnalisandite lubamist, sest nende hinnangul ei ole vahetegemine tavaliste sigarettidega po\u0303hjendatud. Ministeeriumi hinnangul pole riigikogul o\u0303igust erikohtlemist vo\u0303imaldada ning uue, erisustega tootekategooria loomiseks meie tubakaseadusesse tuleks luba ku\u0308sida Euroopa Komisjonist. Sellise soovituse andsid ka juristid majandus- ja kommunikatsiooniministeeriumist ning justiitsministeeriumist. Advokaat Ju\u0308ri Raidla omakorda raiub vastu, et mingit luba pole vaja ning ka\u0308ib seda ka riigikogu liikmetele selgitamas."}, {"text_idx": "#000024", "text": "Sotsiaalministeerium saatis juuni keskel pa\u0308ringu Euroopa Komisjoni, neil on aega vastata 90 pa\u0308eva. See ta\u0308rmin kukub 16. septembril. Sestpeale on aga ka\u0308inud armutu lahing kodukamaral. Korraga aktiveerusid mitmed poliitikud, riburadapidi ilmusid nii arvamus- kui muud artiklid mitmetes va\u0308ljaannetes, mille so\u0303num oli ko\u0303igi puhul u\u0308ks: sotsiaalministeeriumi ametnikud on oma koosko\u0303lastusest keeldumise ja komisjonilt ku\u0308simisega u\u0308letanud volitusi ja asunud riigikogu asemel ise poliitikat kujundama."}, {"text_idx": "#000025", "text": "Sotsiaalministeerium on pa\u0308ringut Euroopa Komisjonile po\u0303hjendanud sooviga saavutada vaidluses o\u0303igusselgus: kas EL-i liikmesriigil on o\u0303igus soodustavaid erisusi tubakaseadusesse sisse kirjutada vo\u0303i vajab see samm komisjoni luba. Kui riigikogu saab rohelise tule, soovib ministeerium kaasata tubakaseaduse muutmise eelno\u0303u arutellu ka arste ja ennetusega tegelevaid tervishoiuspetsialiste, et kogu argumentatsioon alternatiivsete tubakatoodete tervisekasust vaid lobistide na\u0308gu ei ja\u0308a\u0308ks. Arstide ja teiste spetsialistide u\u0308lesanne oleks siis seaduseloojatele selgitada, millised on tubakatoodete ja neile lubatavate lisandite mo\u0303ju tervisele ja tarbimisele."}, {"text_idx": "#000026", "text": "Kui Euroopaga sotid selgeks saavad, la\u0308heb ministeerium edasi eelno\u0303u ettevalmistamisega valitsusele esitamiseks, enne kui see tagasi riigikogu saali jo\u0303uab."}, {"text_idx": "#000027", "text": "Philip Morrise huvide ametlik kaitsja Eestis on advokaat Ju\u0308ri Raidla. Ta on vo\u0303tnud eesma\u0308rgiks, et Euroopa Liidu tubakadirektiivile saaks lisada Philip Morrisele meelepa\u0308raseid asju ilma, et riigikogu need heaks peaks kiitma ja nii et need seeto\u0303ttu otse kohalduksid. Asi on selles, et ainult Euroopa Komisjon vo\u0303ib keelata uudsetes tubakatoodetes lisatud lo\u0303hna- ja maitseained, misto\u0303ttu ka\u0308ib samal ajal Euroopa tasandil lobito\u0308o\u0308 ka komisjoni suunal. Raidla tahab veenduda selles, et riigikogul seda o\u0303igust ei oleks."}, {"text_idx": "#000028", "text": "Sotsiaalministeerium seisab aga selle eest, et uudsed tubakatooted ei saaks tavaliste sigarettide ko\u0303rval erikohtlemist ehk erio\u0303iguseid."}, {"text_idx": "#000029", "text": "Lo\u0303hna- ja maitseainete lisamine aitab peita tubaka ebameeldivat loomulikku maitset ja to\u0303sta toote atraktiivsust. Just sel po\u0303hjusel lisati varem sigarettidele na\u0308iteks mentooli vo\u0303i vanilli, nu\u0308u\u0308dseks aga on see keelustatud."}, {"text_idx": "#000030", "text": "Raidla on ka\u0308inud kohtumas ko\u0303igis parlamendifraktsioonides, et kuumutatud tubakatoodetele paremaid tingimusi va\u0308lja ra\u0308a\u0308kida ja selgitada. Ta ongi saanud mo\u0303ned eestko\u0303nelejad."}, {"text_idx": "#000031", "text": "Isamaa faktsiooni kuuluv Tarmo Kruusima\u0308e on e-sigarettide eestko\u0303neleja, kes vo\u0303itles varem selle eest, et sel tootekategoorial oleks va\u0308hem mu\u0308u\u0308gi- ja tarvitamispiiranguid kui tavasigarettidel. Kruusima\u0308e teeb tihedat koosto\u0308o\u0308d ka MTU\u0308-ga Suitsuvaba Eesti, mis vaatamata ko\u0303lavale nimele ei vo\u0303itle mitte tubakatoodete vastu, vaid e-sigarettide eest, lootes ko\u0303ik suitsetajad e-sigarettide usku po\u0308o\u0308rata."}, {"text_idx": "#000032", "text": "Isamaa \"katuserahadest\" la\u0308ks ta\u0308navu kevadel 5000 eurot MTU\u0308-le Suitsuvaba Eesti. E-sigarette lobistava organisatsiooni kodulehel ongi kirjas, et riigikogu liikmed Tarmo Kruusima\u0308e ja Madis Milling on nende so\u0303numite \"vo\u0303imendajad\"."}, {"text_idx": "#000033", "text": "E-sigarettide algatust on avalikult ha\u0308a\u0308lekalt toetanud ka Kruusima\u0308e fraktsioonikaaslane Priit Sibul, kes na\u0308dal tagasi sotsiaalministeeriumi ametnikele arvamuslooga Postimehes sisse so\u0303itis, su\u0308u\u0308distades neid omavolis."}, {"text_idx": "#000034", "text": "Fraktsioonikaaslased teavad, et Raidla on kohtunud ka Vilja Toomastiga Reformierakonnast. Toomast on olnud e-sigarettide eestko\u0303neleja juba aastaid, sestpeale, kui ta veel europarlamendi liige oli. Tema selgitusel ei peaks riigikogu teemaga u\u0308ldse tegelema, vaid la\u0308htuma europarlamendi otsustest."}, {"text_idx": "#000035", "text": "Ehkki advokaat Raidla tegevus Philip Morrise esindamisel on va\u0308ljunud tavapa\u0308rase o\u0303igusno\u0303ustamise raamidest ja sisenenud otsapidi juba kommunikatsiooni pa\u0308rusmaale, on ettevo\u0303ttel Eestis ka oma ametlik kommuniktsioonipartner. Tubakagiganti esindab siin alates juulist Powerhouse endise ministri Janek Ma\u0308ggi isikus. Ma\u0308ggi to\u0308o\u0308tab selle nimel, et Eesti vo\u0303taks oma teavituse Euroopa Komisjonist tagasi, enne kui otsus tuleb. Selleni on ja\u0308a\u0308nud veel maksimaalselt kuu ehk vastamise ta\u0308htaeg on 16. september."}, {"text_idx": "#000036", "text": "Mo\u0303istagi ei so\u0303ltub tubakagigandi Philip Morrise ka\u0308eka\u0308ik Eesti pisikesest turust. Ent Eestil on selles ma\u0308ngus suurem roll. Nimelt valmib 2021. aastaks aruanne Euroopa tubakadirektiivi rakendumisest liikmesriikides, kus erilist ta\u0308helepanu po\u0308o\u0308ratakse just uutele toodetele. Liikmesriikide seadused, ka seaduseaugud on va\u0308ga erinevad. Na\u0308iteks Malta ei luba uudseid tubakatooteid u\u0308ldse turule, Ungari aga on keelustanud lisatavad lo\u0303hna- ja maitseained."}, {"text_idx": "#000037", "text": "Kui aga va\u0308hemalt viies liikmesriigis saab tubakatootja oma uued tooted eraldi kategooriana endale sobivate klauslitega seadustesse, na\u0308eb EL seda juba u\u0308ldise seaduseloomena, mis mo\u0303jutab ka tubakadirektiivist tehtavaid ja\u0308reldusi. Sellest vo\u0303ib saada u\u0308leu\u0308ldine tava, mis annab soovituslikuna rakendada siis juba mujalgi. Seeto\u0303ttu on lahing igas riigis kogu vaeva va\u0308a\u0308rt."}, {"text_idx": "#000038", "text": "Nii nagu e-sigarettidega, nii ka kuumutatavate tubakatoodete puhul va\u0308idavad tootjad ja turustajad, et need on tervisele va\u0308hem kahjulikud kui sigaretid. Tervisekahju hindamise aluseks on aga loogikaviga: mo\u0303ju vo\u0303rreldakse sigarettidega, mitte ei vaadelda eraldi. See ta\u0308hendab, et to\u0303rva ja vingugaasi ei pruugi to\u0303esti e-sigarettide vo\u0303i kuumutatud tubakatoodete tarvitaja sama palju sisse hingata, ent nende toodetega kaasnevad ka kahjulikud tervisemo\u0303jud, mida omakorda sigarettidega ei esine."}, {"text_idx": "#000039", "text": "Just ta\u0308navu juulis teatas Maailma Terviseorganisatsioon (WHO), et e-sigarettide tootjate va\u0308ide, nagu ei po\u0303hjustaks nende toode va\u0308hki, on paraku u\u0308mber lu\u0308katud."}, {"text_idx": "#000040", "text": "Teisiso\u0303nu, vale on va\u0308ita, et need tooted on tervislikud vo\u0303i oluliselt tervislikumad kui tavasigaretid. Nende tervisekahjud on teistsugused. Na\u0308iteks sisaldab e-sigaret formaldehu\u0308u\u0308di ja glu\u0308tseriini. Kuumutatud tubakatoodete puhul on aga arstid ta\u0308heldanud kiireid ja ohtlikke muutusi bronhiepiteelides, mida sigarette to\u0303mmates u\u0308ldse ei esine. Ka nende toodete pikaajalist mo\u0303ju pole saanud meditsiin veel hinnata, sest tegemist on nii uute toodetega."}, {"text_idx": "#000041", "text": "Kui turustajad ja nende eestko\u0303nelejatest poliitikud on soovinud na\u0308idata e-sigarette tervislikuma alternatiivina sigarettidele, siis tegelikkuses ei ole see pa\u0308ris nii la\u0308inud. Tervise Arengu Instituudi (TAI) statistika kohaselt on e-sigaretid ko\u0303ige populaarsemad noorte inimeste seas. Just neile on uued tubakatooted ko\u0303ige atraktiivsemad. Seega pole jutt asendustoodetest pa\u0308ris koosko\u0303las tegelikkusega."}, {"text_idx": "#000042", "text": "Mo\u0308o\u0308dunud aastal oli Eestis e-sigarettide tarvitajaid 10,5 protsenti. Igapa\u0308evaseid tarvitajaid on 1,5 protsenti elanikkonnast. Need na\u0308itajad on pu\u0308sinud vo\u0303rreldes 2016. aastaga stabiilsena. Nagu o\u0308eldud, siis populaarseim on toode noorte seas. Igapa\u0308evaselt tarvitavad e-sigaretti enim 25-34-aastased mehed (5,7 protsenti), neile ja\u0308rgnevad 16-24-aastased. Kui kuni 24-aastaste noormeeste seas on igapa\u0308evaste tarvitajate hulk vo\u0303rreldes 2016. aastaga va\u0308henenud (siis 4,8, mo\u0308o\u0308dunud aastal 2,5 protsenti), siis sama vanade neidude seas hoopis kasvanud (2016. aastal 1,1 ja mo\u0308o\u0308dunud aastal 2,2 protsenti)."}, {"text_idx": "#000043", "text": "Kui vanasti prooviti keskmiselt 12-13-aastaselt oma esimene sigaret a\u0308ra, siis nu\u0308u\u0308d on see asendunud e-sigareti proovimisega. Nii proovis 73 protsenti 11-aastaseid esimesena e-sigaretti, enne kui tavalist, ent ka 12-15-aastaste seas oli esimene proovimine e-sigareti poole kaldu."}, {"text_idx": "#000044", "text": "Ka mu\u0308u\u0308jate tegevus kinnitab, et vo\u0303itlus ka\u0308ib ikka uute kasutajate juurdesaamise nimel. Nimelt keelab tubakaseadus alates selle aasta juulist e-sigarettide vedelikes erinevad maitse- ja lo\u0303hnaained, aga turustajad on leidnud nipi keelust u\u0308leastumiseks. Kui varem mu\u0308u\u0308di maitsestatud vedelikke valmissegudena, siis nu\u0308u\u0308d mu\u0308u\u0308akse vedelikke lihtsalt kahe komponendina eraldi ehk maitsestamata vedelik ja maitsestaja on vo\u0303imalik tarvitajal endal kokku segada. Seega seadustest ei lasta end klientuuri nimel segada."}, {"text_idx": "#000045", "text": "Riigikogu liige reklaamib tubakafirma tellimusel sigarettide alternatiive"}, {"text_idx": "#000046", "text": "Ministrite suundumine oma valdkonna ettevo\u0303tlusesse saab kerged pa\u0308itsed pa\u0308he"}, {"text_idx": "#000047", "text": "Sotsiaalministeerium on tubakavedeliku aktsiisi kaotamisest no\u0308rdinud"}, {"text_idx": "#000048", "text": "Riigikogu otsus lubab turule uued tubakatooted"}, {"text_idx": "#000049", "text": "\"Minister on pu\u0308hendunud, kaasav ja aus\" ehk valitsejad saavad moraalse kompassi"}, {"text_idx": "#000050", "text": "Sotsiaalkomisjon lubaks uued tubakatooted turule"}, {"text_idx": "#000051", "text": "Tarmo Kruusima\u0308e: mis on o\u0303ige maitse ning kuidas keelata \"valed\"?"}, {"text_idx": "#000052", "text": "Lobistide mo\u0303jul on valmimas analu\u0308u\u0308s e-sigarettide aktsiisi langetamiseks"}, {"text_idx": "#000054", "text": "Riigikogu rajab uutele tubakatoodetele kiirteed Eesti turule"}, {"text_idx": "#000055", "text": "Vo\u0303imas tubakatootjate grupp ja\u0308i vastuseisu to\u0303ttu e-sigarettidele loomata"}, {"text_idx": "#000057", "text": "India valitsus keelab e-sigarettide impordi, tootmise ja mu\u0308u\u0308gi"}, {"text_idx": "#000062", "text": "Eesti tennisemeeskond langes Davise karikasarjas astme vo\u0303rra madalamale"}, {"text_idx": "#000063", "text": "Tartu pikk vo\u0303iduseeria katkes, Vo\u0303ru teenis vajalikku punktilisa"}, {"text_idx": "#000064", "text": "Luurejuht Budanov saab Ukraina uueks kaitseministriks"}, {"text_idx": "#000065", "text": "Reznikov: Venemaa suurpealetung vo\u0303ib alata juba veebruaris"}, {"text_idx": "#000066", "text": "Uibo: rekordeid ei tulnud, aga tulemused olid mo\u0303istlikud"}, {"text_idx": "#000067", "text": "Flora alistas viimase minuti va\u0308ravast Austria viienda meeskonna"}, {"text_idx": "#000068", "text": "Tarmu Tammerk: valimiste kajastamisest ERR-is"}, {"text_idx": "#000069", "text": "So\u0303ja: 346. pa\u0308ev: Zelenski so\u0303nul muutub olukord rindel raskemaks"}, {"text_idx": "#000072", "text": "USA tulistas oma o\u0303huruumis hulkuva Hiina o\u0303hupalli alla"}, {"text_idx": "#000073", "text": "Vene naftale seatud piirangute to\u0303ttu vo\u0303ib Soome lahe keskkond ohtu sattuda"}, {"text_idx": "#000074", "text": "Ta\u0308nak vo\u0303itis Otepa\u0308a\u0308 talverallil ko\u0303ik kaheksa kiiruskatset"}, {"text_idx": "#000075", "text": "USA-s mo\u0303o\u0303deti uueks tuuleku\u0308lma rekordiks 77 miinuskraadi"}, {"text_idx": "#000077", "text": "Esmaspa\u0308ev tuleb sajuta ja temperatuur to\u0303useb plusspoolele"}, {"text_idx": "#000081", "text": "Otse kell 18: konkursi \"Teadus 3 minutiga\" finaal"}, {"text_idx": "#000083", "text": "ETV2 teemao\u0303htu on pu\u0308hendanud Marko Matverele"}, {"text_idx": "#000085", "text": "Suusao\u0303petaja: koroona muutis inimeste sportimistavasid"}, {"text_idx": "#000086", "text": "Karl-Erik Taukar: minus ei ole seda turundusgeeniust, et promoda uut singlit lapseootusuudisega"}, {"text_idx": "#000087", "text": "Keskpolu\u0308goonil ka\u0308isid ku\u0308mme aastat tagasi samasugused vaidlused nagu praegu Nursipalus"}, {"text_idx": "#000088", "text": "USA tulistas alla oma o\u0303huruumis hulkuva Hiina o\u0303hupalli"}, {"text_idx": "#000090", "text": "Endine Postimehe maja seisab Tartus tu\u0308hjana"}, {"text_idx": "#000091", "text": "Vo\u0303rumaal vallutatakse Eesti 20 ko\u0303rgeimat tippu"}, {"text_idx": "#000092", "text": "Vene majandus vo\u0303ib muutuda Hiina ju\u0308aanist so\u0303ltuvaks"}, {"text_idx": "#000093", "text": "Mehis Heinsaart u\u0308llatas Tammsaare preemia vo\u0303it"}, {"text_idx": "#000094", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}]